Gigaba se geloofwaardigheid getoets in mini-begrotingsredeMalusi Gigaba, minister van finansies. (Maart 2017) (Foto: GCIS) Malusi Gigaba lewer Woensdag sy eerste mini-begrotingstoespraak as minister van finansies en kenners reken daar is groot druk op hom om sy geloofwaardigheid te bewys. Die mediumtermyn-begrotingsraamwerk, wat ook die mini-begroting genoem word, sal Gigaba se planne rakende verdere staatsuitgawes skets en ekonomiese groeivoorspellings bevat. Gigaba se mini-begroting word gelewer te midde van swak ekonomiese groei en in ŉ polities gelaaide omgewing op die rug van bewerings van korrupsie en staatskaping wat beleggers ontsenu het. Kredietgraderingsagentskappe is veral bekommerd oor politieke vooruitsigte met die aanloop tot die ANC se leierskapkonferensie in Desember waar ŉ opvolger vir pres. Jacob Zuma verkies moet word. Die nuut verkose leier sal ook die ANC tot die nasionale verkiesing in 2019 aanvoer. Gigaba, wat al ander belangrike ministeriële poste beklee het, waaronder binnelandse sake, en wat blykbaar ŉ Zuma-gunsteling is, is in Maart aangestel om die tesourie te lei. Hy het Gordhan vervang wat ŉ voorstander daarvan was om staatsbesteding in te perk. Ekonome verwag Gigaba sal kommer oor die staat se lae inkomstevlakke aanspreek wanneer hy aankondig wat die volgende drie jaar se prioriteite vir staatsbesteding sal wees. ŉ Reuters-peiling het bevind dat swak vlakke van belastinginkomste die 2017-’18-begrotingstekort tot 3,9% van BBP kan druk nadat daar in Februarie geskat is dit sal 3,1% wees. “Ná die kabinetskommeling in Maart is 25 Oktober ŉ groot dag vir die minister van finansies. Hy sal hopelik baie onsekerhede betreffende sy fiskale wêreldbeskouing opklaar. Gigaba se geloofwaardigheid sal in die balans hang as hy te veel steun op “anonieme” inkomstestygings en die groeivooruitsigte oorskat,” het Peter Attard Montalto, ŉ ontleder verbonde aan die finansiële maatskappy Nomura, gesê. Gigaba het maar ŉ betreklik koue verwelkoming van die finansiële wêreld ná sy aanstelling in Maart ontvang. Finansiële markte het gevrees sy aanstelling sou ŉ laksheid rondom die begroting beteken. Kredietgraderingsagentskappe het kort daarna aangekondig dat Suid-Afrika se skuld afgegradeer word. Jeff Schultz, ekonoom van BNP Paribas Suid-Afrika, het gesê Gigaba het ŉ groot taak wat wag as hy beplan om ŉ geloofwaardige mini-begroting voor te lê. “Graderingsagentskappe het reeds hulle standpunt duidelik gemaak. Die toekoms van die land se beleggingsgraad-gradering berus op Gigaba se vermoë om by die breë status quo te hou wat deur sy voorganger in Februarie se begrotingsrede vasgestel is,” het Schultz gesê. Suid-Afrika het in die tweede kwartaal uit ŉ resessie getree, maar die ekonomiese groei bly swak met ŉ BBP van slegs 0,6% wat deur die Reserwebank voorspel word. Die kredietgraderingsagentskappe Fitch en S&P Global het Suid-Afrika se skuld op buitelandse valuta na rommelstatus afgegradeer. Fitch het ook die land se plaaslike geldeenheidskuld rommelstatus gegee. Moody’s se gradering is tans een vlak bo ŉ spekulatiewe graad vir die land se skuld op sowel buitelandse as plaaslike valuta. S&P en Moody’s sal Suid-Afrika se kredietgraderings weer in November vanjaar hersien. Fitch het egter nie sy oorsigkalender vir Suid-Afrika gepubliseer nie. Daar sal ook groot belangstelling wees in hoe Gigaba beplan om die finansies van sukkelende staatsbeheerde ondernemings soos Suid-Afrikaanse Lugrederye (SAL) te versterk. Die kredietgraderingsagentskappe het hierdie ondernemings uitgelig as een van die probleme wat die plaaslike ekonomie tans in die gesig staar. Die tesourie het SAL verlede maand vir ŉ tweede keer vanjaar van ŉ finansiële inspuiting vanuit die staatskas voorsien, wat tot skerp kritiek van verskeie opposisiepartye gelei het.